महंगाई घटी तो डीजल कीमत पर से हटेगा नियंत्रण  
सी. रंगराजन ने कहा कि महंगाई दर के छह फीसदी तक आने पर डीजल कीमतों पर से नियंत्रण हटाया जा सकता है।
प्रधानमंत्री के आर्थिक सलाहकार परिषद के अध्यक्ष सी. रंगराजन ने सोमवार को कहा कि महंगाई दर के घटकर छह फीसदी तक आने पर डीजल की कीमतों पर से नियंत्रण हटाया जा सकता है।  रंगराजन वित्त वर्ष 2010-11 की आर्थिक समीक्षा जारी करने के बाद पत्रकारों से बात कर रहे थे। उन्होंने कहा कि छह फीसदी महंगाई दर डीजल की कीमतों को मुक्त करने के लिए सही स्तर होगा।  पेट्रोल की कीमतों को पिछले साल जून में मुक्त किया गया था। डीजल को राजनीतिक रूप से संवेदनशील ईंधन माने जाने के कारण तब नियंत्रणमुक्त नहीं किया गया था।  अंतरराष्ट्रीय बाजार में कच्चे तेल की कीमत में अत्यधिक तेजी आने के बावजूद पिछले कई महीनों से डीजल की कीमत में बदलाव नहीं किया गया है।